### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivering

I snart 16 år har [adresse] haft en politik om at holde andelen af børn med sprogstøttebehov under 20 % på de enkelte skoler. Dette har medført den omdiskuterede ordning, hvor særligt børn af anden etnisk baggrund flyttes med bus til skoler, der ofte ligger langt fra deres lokalområde. På baggrund af en evaluering fra TrygFondens Børneforskningscenter, har Det Konservative Folkeparti foreslået at nedlægge ordningen fra 2023. I stedet skal der tænkes i nye metoder til både at sikre den sproglige og faglige udvikling af disse børn, uden samtidig at knække integrationen på den enkelte skole.

Forskellige aktører har anbefalet, at kommunen øger danskundervisningen markant for børn med sprogstøttebehov i stedet for busordningen. Dette kan gøres ved oprettelse af særlige forløb på de skoler, hvor andelen af elever med sprogstøttebehov kommer til at overstige loftet på 20 %. Tovoksenordning eller anden støtte i danskundervisningen på de pågældende skoler, kan også være med til at løfte elevernes danskkundskaber.

En anden vinkel kan være inddragelse af familien i børnenes undervisning. En årsag til dårlige danskkundskaber kan skyldes, at forældrene ikke taler dansk i hjemmet. Familier til børn med sprogstøttebehov skal derfor tilbydes et forløb med Familiedansk, hvor forældre og børn sammen kan modtage danskundervisning. Forløbet skal være målrettet indskoling og mellemtrin. Ved at inddrage forældrene styrkes sproget også på den hjemlige front, samtidig med familien tager et medansvar for barnets såvel som egne sproglige kompetencer.

Endeligt kan det være en gevinst at inddrage civilsamfundet i styrkelsen af børnenes danskkundskaber. Dette kan gøres ved at understøtte tiltag, hvor andre kan træne dansk sammen med børnene. Appen Tandem er et koncept, hvor mennesker matches ud fra deres modersmål og interesse i et andet sprog, så man på frivillig basis træner hinanden i et nyt sprog. Dette koncept kan tilpasses og kombineres med eksempelvis voksenvenner, så børn med sprogstøttebehov kan blive matchet med frivillige, der gerne vil øve dansk sammen med børnene i deres fritid.

Derudover bedes Børn og Unge om at udarbejde en analyse, hvor der indhentes erfaringer fra andre kommuner og udlandet. Analysen skal munde ud i konkrete anbefalinger til, hvilke andre værktøjer end sprogundervisning, der kan understøtte udviklingen af både børn og skolerne i en retning, hvor også etnisk danske børnefamilier vælger distriktsskolen til.

Forslag

Det foreslås derfor, at:

1) Der oprettes en ny indsats for danskundervisning til elever, der går på skoler med mere end 20 % elever med sprogstøttebehov. Dette indebærer både særlige forløb og en opprioritering af indsatsen i dansktimerne.

2) I samarbejde med de berørte skoler, etableres et tilbud om Ditte Kjeldsen, hvor børnene kan modtage undervisning sammen med deres forældre.

3) Der undersøges muligheden for at udvikle en platform eller app, hvor frivillige kan byde ind og tilbyde børnene sparring og træning i dansk.

4) Børn og Unge bedes om at udarbejde en analyse med konkrete anbefalinger til, hvordan distriktsskolen kan blive et større tilvalg og hvilke tiltag der kan styrke integration og sprogudvikling, efter busordningens nedlæggelse.

Finansiering

Udgifterne til analyse såvel som nye tiltag, finansieres fra de midler, der frigøres ved nedlæggelse af busordningen. Eventuelle restmidler øremærkes til de forslag, som Børn og Unge kommer frem til i deres analyse. Disse midler fordeles af forligspartierne, når analysen er færdiggjort.

På vegne af byrådsgruppen for Det Konservative Folkeparti

Katrine Skov